b"\n_START_ARTICLE_\n2010: A doua odisee (roman)\n_START_SECTION_\nIntriga\n_START_PARAGRAPH_\nLa nou\xc4\x83 ani dup\xc4\x83 misiunea Discovery, un echipaj combinat americano-sovietic din care face parte doctorul Heywood Floyd (cel care studiase anomalia TMA-1 din craterul Tycho de pe Lun\xc4\x83), este trimis pe nava Cosmonaut Alexei Leonov s\xc4\x83 investigheze cauzele e\xc8\x99ecului misiunii precedente \xc8\x99i dispari\xc8\x9bia unicului ei supravie\xc8\x9buitor, David Bowman, precum \xc8\x99i s\xc4\x83 studieze monolitul aflat \xc3\xaen vecin\xc4\x83tatea planetei Jupiter. De\xc8\x99i aceast\xc4\x83 misiune ar fi trebuit \xc3\xaendeplinit\xc4\x83 de nava american\xc4\x83 Discovery II, descoperirea de c\xc4\x83tre sovietici a unui sistem de propulsie superior determin\xc4\x83 \xc3\xaembarcarea lui Floyd la bordul lui Leonov._NEWLINE_\xc3\x8en timpul zborului spre Jupiter, echipajul asist\xc4\x83 la lansarea unei nave spa\xc8\x9biale chineze\xc8\x99ti, Tsien, cu o vitez\xc4\x83 superioar\xc4\x83, a c\xc4\x83rei \xc8\x9bint\xc4\x83 pare s\xc4\x83 fie tot Discovery. VIteza superioar\xc4\x83 se dovede\xc8\x99te a avea la baz\xc4\x83 un sistem de propulsie pe baz\xc4\x83 de ap\xc4\x83 care nu ridic\xc4\x83 problema consumului: nava chinezeasc\xc4\x83 se opre\xc8\x99te pe satelitul Europa pentru realimentare. \xc3\x8ens\xc4\x83 opera\xc8\x9biunea se dovede\xc8\x99te fatal\xc4\x83, nava fiind distrus\xc4\x83 de o form\xc4\x83 de via\xc8\x9b\xc4\x83 indigen\xc4\x83 atras\xc4\x83 de luminile ei. Singurul supravie\xc8\x9buitor al misiunii lanseaz\xc4\x83 spre Leonov un mesaj \xc3\xaen care descrie incidentul, \xc3\xaenainte de a i se termina rezervele de oxigen._NEWLINE_Ajuns\xc4\x83 la \xc8\x9binta misiunii sale, Leonov se cupleaz\xc4\x83 cu Discovery \xc8\x99i \xc3\xaencepe explorarea navei pentru a determina cauzele e\xc8\x99ecului misiunii ei. Doctorul Chandra, proiectantul inteligen\xc8\x9bei artificiale HAL 9000, repune \xc3\xaen func\xc8\x9biune giganticul calculator \xc8\x99i \xc3\xaencearc\xc4\x83 s\xc4\x83 rezolve problemele de programare care au determinat comportamentul eronat al lui HAL \xc3\xaen timpul misiunii Discovery._NEWLINE_Ceilal\xc8\x9bi membri ai echipajului asist\xc4\x83 la deschiderea por\xc8\x9bii stelare din monolitul TMA-2 odat\xc4\x83 cu revenire \xc3\xaen sistemul solar a entit\xc4\x83\xc8\x9bii \xc3\xaen care s-a transformat David Bowman. Dup\xc4\x83 o scurt\xc4\x83 vizit\xc4\x83 pe P\xc4\x83m\xc3\xa2nt, \xc3\xaen timpul c\xc4\x83reia ia leg\xc4\x83tura cu mama sa \xc8\x99i cu o fost\xc4\x83 iubit\xc4\x83, Bowman revine pe orbita lui Jupiter \xc8\x99i-l contacteaz\xc4\x83 pe Floyd, avertiz\xc3\xa2ndu-l despre necesitatea p\xc4\x83r\xc4\x83sirii urgente a zonei. Natura pericolului nu este dezv\xc4\x83luit\xc4\x83, dar avertismentul schimb\xc4\x83 \xc3\xaentreg planul misiunii Leonov. Dac\xc4\x83 ini\xc8\x9bial se dorea readucerea navei Discovery \xc3\xaenapoi pe P\xc4\x83m\xc3\xa2nt, acum aceasta trebuie folosit\xc4\x83 pentru pentru propulsia lui Leonov, astfel \xc3\xaenc\xc3\xa2t aceasta s\xc4\x83 nu-\xc8\x99i consume \xc3\xaentregul combustibil plec\xc3\xa2nd \xc3\xaenainte de deschiderea ferestrei de lansare._NEWLINE_Temerile echipajului sunt legate de comportamentul lui HAL, care, pus \xc3\xaen fa\xc8\x9ba abandon\xc4\x83rii sale pe orbita lui Jupiter, poate avea din nou un comportament conflictual. \xc3\x8ens\xc4\x83 computerul \xc3\xae\xc8\x99i \xc3\xaendepline\xc8\x99te misiunea f\xc4\x83r\xc4\x83 probleme \xc8\x99i, \xc3\xaen timp ce orbiteaz\xc4\x83 \xc3\xaen jurul lui Jupiter pentru a beneficia de efectul de pra\xc8\x99tie, membrii lui Leonov asist\xc4\x83 la divizarea exponen\xc8\x9bial\xc4\x83 a monolitului TMA-2 \xc8\x99i la devorarea giganticei planete de c\xc4\x83tre noii monoli\xc8\x9bi._NEWLINE_Ac\xc8\x9biunea lor devine evident\xc4\x83 \xc3\xaen momentul \xc3\xaen care provoac\xc4\x83 o nov\xc4\x83 care transform\xc4\x83 planeta Jupiter \xc3\xaentr-un nou soare, care va fi numit Lucifer. \xc3\x8enainte ca unda termic\xc4\x83 \xc8\x99i cea de radia\xc8\x9bii expulzat\xc4\x83 de nov\xc4\x83 s\xc4\x83 distrug\xc4\x83 nava Discovery, Bowman apeleaz\xc4\x83 la HAL pentru a trimite un ultim mesaj spre P\xc4\x83m\xc3\xa2nt, apoi \xc3\xae\xc8\x99i folose\xc8\x99te noile puteri pentru a lua cu el con\xc8\x99tiin\xc8\x9ba inteligen\xc8\x9bei artificiale ca tovar\xc4\x83\xc8\x99 de peregrin\xc4\x83ri cosmice._NEWLINE_Leonov scap\xc4\x83 cu bine din contactul cu unda de \xc8\x99oc a novei, iar P\xc4\x83m\xc3\xa2ntul se treze\xc8\x99te pus \xc3\xaen fa\xc8\x9ba unei schimb\xc4\x83ri majore: prezen\xc8\x9ba pe cer a doi sori elimin\xc4\x83 noaptea, ceea ce, pe de o parte, permite o intensificare a activit\xc4\x83\xc8\x9bii \xc8\x99i, pe de alt\xc4\x83 parte, pune \xc3\xaen pericol ecosistemul planetei.\n_START_SECTION_\nEpilog\n_START_PARAGRAPH_\nUltimul mesaj trimis spre P\xc4\x83m\xc3\xa2nt de HAL precizeaz\xc4\x83 c\xc4\x83:_NEWLINE_Cartea se termin\xc4\x83 cu un scurt epilog, a c\xc4\x83rui ac\xc8\x9biune se petrece \xc3\xaen anul 20.001. La acea dat\xc4\x83, una dintre speciile de pe Europa a evoluat p\xc3\xa2n\xc4\x83 la stadiul unei civiliza\xc8\x9bii primitive, probabil cu ajutorul monolitului. Lucifer (fosta planet\xc4\x83 Jupiter) este considerat soarele principal, \xc3\xaen timp ce soarele original este numit \xe2\x80\x9eSoarele Rece\xe2\x80\x9d. De\xc8\x99i cea mai mare parte a a\xc8\x99ez\xc4\x83rilor acestei civiliza\xc8\x9bii se concentreaz\xc4\x83 \xc3\xaen emisfera opus\xc4\x83 lui Lucifer, care \xc3\xaenc\xc4\x83 mai este acoperit\xc4\x83 de ghe\xc8\x9buri. De acolo, ei asist\xc4\x83 la spectacolul nop\xc8\x9bii, necunoscut \xc3\xaen restul Europei, unde este suveran Soarele Rece._NEWLINE_Pe baza observa\xc8\x9biilor f\xc4\x83cute de pe fa\xc8\x9ba \xc3\xaentunecat\xc4\x83, europanii dezvolt\xc4\x83 o mitologie. De\xc8\x99i ajung la concluzia corect\xc4\x83 c\xc4\x83 Lucifer n-a existat mereu acolo unde este, ei cred c\xc4\x83 Soarele Rece este fratele acestuia, condamnat pentru o crim\xc4\x83 s\xc4\x83 m\xc4\x83r\xc8\x99\xc4\x83luiasc\xc4\x83 etern pe cer. Europanii mai observ\xc4\x83 \xc8\x99i trei corpuri majore pe cer, unul \xc3\xaenfl\xc4\x83c\xc4\x83rat, celelelate prezent\xc3\xa2nd lumini\xc8\x9be care se r\xc4\x83sp\xc3\xa2ndesc treptat. Aceste trei corpuri cere\xc8\x99ti sunt sateli\xc8\x9bii Io, Callisto \xc8\x99i Ganymede, ultimele dou\xc4\x83 fiind colonizate de oameni la acea dat\xc4\x83._NEWLINE_De\xc8\x99i au \xc3\xaencercat s\xc4\x83 exploreze Europa, oamenii s-au lovit mereu de e\xc8\x99ecul misiunilor lor, sondele fiind distruse la intrarea \xc3\xaen atmosfer\xc4\x83. Resturile unora dintre sonde au ajuns obiect de cult printre europani. Dup\xc4\x83 cum se arat\xc4\x83 \xc3\xaen 2061 \xc8\x99i 3001, navele cu echipaj uman care au \xc3\xaencercat s\xc4\x83 aterizeze pe Europa au fost deviate de for\xc8\x9be externe._NEWLINE_Cel mai important obiect de venerare al europanilor \xc3\xael constituie un monolit \xc3\xaen care se afl\xc4\x83 con\xc8\x99tiin\xc8\x9bele lui David Bowman \xc8\x99i a lui HAL \xc8\x99i care are grij\xc4\x83 ca un eventual contact \xc3\xaentre oameni \xc8\x99i europani s\xc4\x83 nu aib\xc4\x83 loc \xc3\xaenainte de vreme.\n_START_SECTION_\nLeg\xc4\x83turi cu realitatea\n_START_PARAGRAPH_\nClarke a pres\xc4\x83rat de-a lungul romanului numele unor disiden\xc8\x9bi sovietici, printre care fizicienii Andrei Saharov \xc8\x99i Iuri Orlov, activi\xc8\x99tii pentru drepturile omului Mikola Rudenko \xc8\x99i Anatoli Marcenko, sau activistul ortodox Gleb Iakunin. \xc3\x8en 2061: A treia odisee, Clarke \xc3\xaensu\xc8\x99i face referire la \xe2\x80\x9ecrearea de probleme (editorului Vasili Zarcenko) prin \xc3\xaemprumutarea numelor diver\xc8\x99ilor disiden\xc8\x9bi\xe2\x80\x9d.\n_START_SECTION_\nOpinii critice\n_START_PARAGRAPH_\nCarl Sagan consider\xc4\x83 romanul \xe2\x80\x9eo c\xc4\x83l\xc4\x83torie impresionant\xc4\x83 prin sistemul solar, o continuare remarcabil\xc4\x83 a legendei 2001: O odisee spa\xc8\x9bial\xc4\x83\xe2\x80\x9d. Asimov's Science Fiction Magazine catalogheaz\xc4\x83 cartea ca \xe2\x80\x9eincitant\xc4\x83, misterioas\xc4\x83, tulbur\xc4\x83toare \xc8\x99i chiar profetic\xc4\x83\xe2\x80\x9d, iar Los Angeles Times este de p\xc4\x83rere c\xc4\x83 \xe2\x80\x9est\xc3\xa2rne\xc8\x99te imagina\xc8\x9bia [...] \xc8\x99i celor neinteresa\xc8\x9bi de \xc8\x99tiin\xc8\x9b\xc4\x83\xe2\x80\x9d. Interzone merge mai departe, apreciind-o ca pe \xe2\x80\x9eo realizare monumental\xc4\x83 \xc8\x99i o lectur\xc4\x83 obligatorie pentru fanii vechi \xc8\x99i noi ai lui Arthur C. Clarke\xe2\x80\x9d._NEWLINE_Library Journal este de p\xc4\x83rere c\xc4\x83 \xe2\x80\x9enimeni nu scrie mai bine ca Arthur C. Clarke despre extratere\xc8\x99trii enigmatici \xc8\x99i artefactele lor\xe2\x80\x9d, \xc3\xaen timp ce Publishers Weekly apreciaz\xc4\x83 c\xc4\x83 scriitorul britanic \xe2\x80\x9estr\xc4\x83luce\xc8\x99te \xc3\xaen abilitatea de a zugr\xc4\x83vi realist detaliile unor progrese \xc8\x99tiin\xc8\x9bifice care, deocamdat\xc4\x83, ne sunt inaccesibile\xe2\x80\x9d.\n_START_SECTION_\nEcranizare\n_START_PARAGRAPH_\n\xc3\x8en 1984, Peter Hyams a realizat o ecranizare a c\xc4\x83r\xc8\x9bii, cu Roy Scheider \xc3\xaen rolul lui Heywood Floyd, John Lithgow \xc3\xaen cel al lui Walter Curnow \xc8\x99i Helen Miren \xc3\xaen cel al Tanyei Kirbuk._NEWLINE_De\xc8\x99i nu a avut un impact la fel de mare ca \xc8\x99i predecesorul s\xc4\x83u, 2001: O odisee spa\xc8\x9bial\xc4\x83, regizat de Stanley Kubrick, filmul a fost bine primit de critici \xc8\x99i a fost nominalizat la 5 premii Oscar."